

Vilniaus savivaldybės Grigiškių “Šviesos” gimnazija

***Muzikos pamoka už mokyklos ribų.***

**Dalykas ir klasė**: Muzika; 3, 4 klasės

**Vieta**: Grigiškių paplūdimys, Salų g. 16, Grigiškių seniūnija.

**Laikas ir trukmė**: Rugsėjo-spalio mėn.; 0.45 val. arba 1.30 val.

**Pavadinimas**: „Gamink, ritmuok, drauge grok: skudučiai ir sutartinės“

**Klausimas**: Kaip skamba augalai?

**Aprašymas**: Pamokos metu mokiniai gamins tradicinius lietuvių liaudies muzikos instrumentus – skudučius iš natūralių medžiagų (japoninio pelėvirkščio). Naudodami savo pagamintus skudučius, mokiniai mokysis išgauti taisyklingą garsą, atliks garso nustatymą, naudodami IT priemones. Vėliau susipažins su aukštaičių sutartine „Katė“, mokysis atlikti ją ritmiškai (plodami, garsažodžiais, grodami skudučiais). Paskui mokiniai grupėmis ir visi kartu gros sutartinę, bendradarbiaudami ir lavindami muzikinius įgūdžius, išreikšdami savo kūrybą per tradicinį muzikavimą.

**Tikslas**:

 Ugdyti mokinių muzikinius, kūrybinius ir bendradarbiavimo įgūdžius gaminant skudučius, nustatant instrumento garsą, ritmuojant ir atliekant lietuvių sutartinę „Katė“.

**Pamokos planas**:

 1. Pamokos įžanga (5-10 min.)

Trumpai supažindinama su skudučiais – tradiciniais lietuvių liaudies instrumentais.

Paaiškinama pamokos eiga ir tikslai (skudučių gamyba, garso nustatymas, ritmavimas ir sutartinės grojimas).

2. Skudučių gamyba (15-30 min.)

Medžiagų paruošimas: Mokiniai eina į lauką, kur susiranda pelėvirkščius, mokytojas juos nupjauna.

Instrumentų gaminimas: Mokiniai su mokytojo pagalba iš gamtos medžiagų pasigamina skudučius (supjausto, išvalo ir pritaiko grojimui).

3. Skudučių garsų išgavimas ir nustatymas (5-10 min.)

Garso išgavimas: mokiniai mokomi taisyklingai pūsti skudutį ir išgauti garsą.

Garso nustatymas naudojant IT priemones: Mokiniai pasitelkia mobiliuosius telefonus su muzikos analizės programėlėmis, kad nustatytų, kokį garsą skleidžia jų pagaminti skudučiai.

Garsų užsirašymas ant skudučio ir palyginimas: Mokiniai markeriu ant skudučio užsirašo natos pavadinimą; aptaria, kokias natas išgavo ir kokio aukščio garsus jų instrumentai skleidžia.

4. Ritmų ir sutartinės „Katė“ mokymasis (7-15 min.)

Ritmo mokymasis: Kartojant mokytoją, mokiniai išmoksta pagrindinius sutartinės ritmus (plodami, garsažodžiais, skudučiais).

Sutartinės „Katė“ atlikimas: Mokytojas supažindina su sutartinės struktūra, ir mokiniai pradeda groti skudučiais, improvizuodami ritmus ir kūrybiškai interpretuodami kūrinį.

5. Grupinis atlikimas ir bendras muzikavimas (8-15 min.)

Grupinis muzikavimas: Mokiniai pasiskirsto į grupes pagal garsus ir kiekviena grupė atlieka savo ritmą. Paskui jungiasi po dvi grupes, viena kitai atsakydamos.

Visų kartu: Baigus grupinį grojimą, mokiniai kartu atlieka sutartinę „Katė“ – sinchronizuodami ritmus ir garsus.

6. Pamokos apibendrinimas (5-10 min.)

Aptarimas: Ką sužinojo apie skudučius, sutartines ir jų muzikavimą? Ką jaučia grodami grupėje?

Pasidalinimas įspūdžiais: Mokiniai pasidalija savo patirtimi, kaip sekėsi gaminti skudučius ir atlikti sutartinę.

Užduotis namuose: Mokiniai gali pasiklausyti kitų aukštaičių sutartinių, pabandyti įvairius ritmus.

Pamokos pabaiga: Mokiniai gauna grįžtamąjį ryšį ir pasidžiaugia atliktais darbais, tuo pačiu įvertindami bendradarbiavimo ir kūrybos procesą. Taip pat turi savo skudutį(-ius)😊

**Sunkumai**:

Gaminant instrumentus naudojami aštrūs peiliai, tad mokinys dirba tik su mokytoja pagalba!!! Mokytojas su savimi būtinai turi pasiimti vaistinėlę, mokiniai instruktuojami pasirašytinai.

Vienos pamokos (45 min.) dažnai neužtenka☹ Vaikai labai nori groti, o ir vieno skudučio jiems per mažai… Mokytojas dažnai turi pasiruošti kelis skudučių komplektus iš anksto, nes mokiniams nelengva tiksliai nustatyti garsą ir priderinti, augalai lūžta.

Medžiagai įsisavinti geriausiai būtų dvi muzikos pamokos: I pamoka - skudučių gamyba, garso nustatymas ir išgavimas; II pamoka – sutartinių mokymasis grupėmis ir kartu, kūryba, improvizavimas.

**Džiaugsmas:**

Pamatysite, kaip puikiai dera kūryba, ritmas ir bendradarbiavimas! Tai puiki pamoka, kuri moko ir muzikos, ir darbo komandoje, ir lietuvių tradicijų. 😄 Sėkmės…

***Muzikos mokytoja metodininkė Dalia Mockevičienė***